སྒྲོལ་མ་ཞེས་པའི་གླུ་གཞས་བརྩམས་ཆོས་འདི་གྲུབ་རྗེས།བརྩོན་འགྲུས་ལ་གསར་རྩོམ་གྱི་ཚོར་རྣོན་རིག་པ་ཐོལ་སྐྱེས་བྱུང་མཐར།ཁོས་གླུ་ཚིག་བྲིས་པ་དང་དབྱངས་རྟ་བཀོད་པའི་ལས་ལ་ཞུགས་ནས་སྔོན་རྗེས་སུ་བཀྲ་ཤིས་པའི་ཁམས་པ་དང་ཁམས་པའི་བརྩེ་དུང་།མཛེས་མའི་ལུང་པ་བཅས་གླུ་གཞས་བཅུ་ལྷག་གསར་རྩོམ་བྱས་ཡོད།བརྩོན་འགྲུས་ནི་དཀར་མཛེས་ཁུལ་གྱི་ས་གནས་རང་ཉིད་དུ་སྐྱེས་ནས་འཚར་ལོངས་བྱུང་བའི་གླུ་བ་ཞིག་ཡིན་པས།ཁོས་སྒྲོལ་མ་ལྟ་བུའི་སྙན་ཞིང་འཇེབས་པའི་གླུ་གཞས་གསར་རྩོམ་ཐོན་པ་ནི་དུས་ཡུན་རིང་པོར་རང་ཉིད་མཐའ་སྐོར་གྱི་འཚོ་བར་ཟབ་འཇུག་བྱས་ཏེ་ཞིབ་མོ་བློས་རྟོགས་དཔྱོད་བྱས་པ་དང་བྲལ་ཐབས་མེད་པ་ཞིག་རེད་ལ།ཁོས་ཕ་ཡུལ་ལ་བཅངས་པའི་བརྩེ་དུང་ཡང་མཚོན་པ་ཞིག་ཡིན་པས་རང་ཉིད་ས་གནས་སུ་འཚར་ལོངས་བྱུང་བའི་གླུ་བ་དེའི་སྙན་དབྱངས་ཉིད་ལྟད་མོ་བ་ཚོའི་རྣ་བའི་དཔྱིད་དཔལ་དུ་གྱུར།འཁྲབ་སྟོན་བྱས་པའི་སྐབས་སུ་ཐལ་སྒྲས་ཁོའི་སྙན་དབྱངས་དང་འགྲོགས།རབ་དཀར་ཁ་བཏགས་དཀར་པོས་ཁོའི་སྐེད་མགུལ་གཡོགས།